36. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ. 163766/6756 της 4/18 Αυγ. 1964 (ΦΕΚ Β΄ 329) Περί απαγορεύσεως εισαγωγής και κυκλοφορίας του εντομοκτόνου «MEGATOX». ΄Εχοντες υπ’ όψιν: α)Την υπ’ αριθ. 36790/20.2. 1964 απόφασιν του Υπουργού Γεωργίας, περί παραχωρήσεως αρμοδιοτήτων, β)τας παραγράφους ς΄ και ιθ΄ του άρθρ. 32 του Νόμ. 2147/1952, γ)την σύμφωνον γνώμην της Επιτροπής Ελέγχου Γεωργικών Φαρμάκων (του άρθρ. 30 του αυτού ως άνω Νόμου), περί ης το υπ’ αριθ. 331/25.6.1964 πρακτικόν αυτής, αποφασίζομεν: 1.Απαγορεύομεν την εισαγωγήν εκ του εξωτερικού ή την εν τη χώρα παρασκευήν ως και την χρήσιν, εμπορίαν και κυκλοφορίαν του υπό τας ονομασίας ΜEGATOX κλπ. φερομένου εις το εμπόριον, γεωργικού φαρμάκου, υπό οιανδήποτε μορφήν και περιέχοντος ως δραστικήν ουσίαν το αμίδιον του φθοριοξεικού οξέος, εις οιανδήποτε περιεκτικότητα. 2.Δεσμεύομεν τας εις χείρας παντός φυσικού ή νομικού προσώπου υφισταμένας ποσότητας του εν λόγω φαρμάκου, αίτινες εξαγορασθήσονται υπό του Δημοσίου βάσει των τιμών των επισήμων τιμολογίων, επαυξανομένων δια του νομίμου κέρδους και λοιπών επιβαρύνσεων. 3.Αι κατά τα άνω δεσμευόμεναι ποσότητες θα αχρηστευθώσι (δια καταστροφής ή απορρίψεως) εάν δεν καταστή δυνατή η μερίμνη του Δημοσίου επανεξαγωγή των. Αι λεπτομέρειαι εξαγοράς, αχρηστεύσεως κλπ. καθορισθήσονται δι’ ιδιαιτέρας αποφάσεως ημών. Οι παραβάται διώκονται κατά τας ποινικάς διατάξεις του Νόμ. 2147/1952. Η ισχύς της παρούσης άρχεται από της δημοσιεύσεώς της εις την Εφημερίδα της Κυβερνήσεως. 